DOI: 10.14457/tu.the.2015.97
title: แผนธุรกิจร้านอาหารคลีน Clean food good truck

description: กระแสการออกกำลังกายเพื่อการดูแลสุขภาพเพื่อป้องกันโรคภัยไข้เจ็บต่างๆนั้น                   เริ่มได้รับความนิยมอย่างจริงจัง หลังจากที่รัฐบาลได้ก่อตั้งสำนักงานกองทุนสนับสนุนการสร้างเสริมสุขภาพ (สสส.) เมื่อประมาณปลายปี พ.ศ. 2544 เพื่อเป็นองค์กรที่คอยให้การสนับสนุน                      และขับเคลื่อนการออกกำลังกายภายในองค์กรและในชุมชน รวมทั้งให้การสนับสนุนนโยบายอาหารปลอดภัยเพื่อสุขภาพที่ดีต่างๆ ทั้งการรณรงค์ไม่ใช้บรรจุภัณฑ์ที่ทำมาจากโฟม หรือแม้แต่การโฆษณาประชาสัมพันธ์ถึงโภชนาการทางอาหารที่ถูกต้องมากมาย ซึ่งจากการประชาสัมพันธ์ถึงประโยชน์ของการออกกำลังกาย และประโยชน์จากการรับประทานอาหารที่ดี ประกอบกับกระแสการดูแลสุขภาพ เพื่อรักษารูปร่างให้ดูผอมเพรียว สวยงาม ตามแบบดารานักแสดง ส่งผลให้กลุ่มคนวัยทำงานที่มีอายุตั้งแต่ 25 ปี จนถึงอายุ 59 ปีที่ยังคงอยู่ในวัยแรงงาน มีอัตราการออกกำลังกายเพิ่มสูงขึ้นมากกว่า กลุ่มคนวัยอื่นๆ อย่างเห็นได้ชัด  อีกทั้งยังตระหนักดีว่าหากต้องการมีสุขภาพที่ดี หรือมีรูปร่างที่ผอมเพรียวนั้น ไม่ใช่อาศัยเพียงการออกออกกำลังเพียงอย่างเดียว หากแต่ต้องอาศัยการเลือกรับประทานอาหารที่ดี และมีประโยชน์ต่อร่างกายด้วย ส่งผลให้กระแสของอาหารเพื่อสุขภาพ และอาหารสูตรลดน้ำหนัก ได้รับความนิยมเพิ่มขึ้นมาก ประกอบกับสังคมเมืองในยุคปัจจุบันที่ทุกคนต่างเร่งรีบ และต้องการสินค้า หรือบริการที่ช่วยอำนวยความสะดวกรวดเร็วในการดำเนินชีวิต ผู้บริโภคโดยส่วนมาก จึงนิยมที่จะเลือกรับประทานอาหารแบบสำเร็จรูปมากกว่าการปรุงอาหารรับประทานเอง โดยในปี 2557 อุตสาหกรรมร้านอาหารในประเทศไทย มีอัตราการเติบโตเฉลี่ยสูงถึงร้อยละ 7 ต่อไตรมาส นอกจากนี้จากการสัมภาษณ์เชิงลึกกลุ่มตัวอย่างระบุว่าปัจจุบันร้านอาหารคลีนโดยส่วนมาก มีรูปแบบการสั่งซื้อผ่านทางออนไลน์ และจะต้องเสียค่าใช้จ่ายในการจัดส่งสินค้าสูง ทำให้ต้องสั่งซื้อสินค้าใน          แต่ละครั้งในปริมาณมาก แต่หากมีร้านขายอาหารคลีนมาเปิดให้บริการใกล้สถานที่ทำงาน  จะทำให้การซื้ออาหารคลีนเพื่อเป็นอาหารเช้าและอาหารกลางวันมีความสะดวกเพิ่มมากขึ้น ดังนั้นร้านอาหารเพื่อสุขภาพ ที่มีทำเลที่ตั้งอยู่ใกล้กับกลุ่มคนวัยทำงานที่มีกำลังซื้อ และนิยมรับประทานอาหารแบบปรุงสำเร็จมากกว่าการปรุงอาหารรับประทานเอง อีกทั้งความตื่นตัวกับกระแสการดูแลสุขภาพในปัจจุบันนับว่าธุรกิจร้านอาหารเพื่อสุขภาพนั้นยังมีโอกาสทางธุรกิจที่น่าสนใจทั้งนี้ เพื่อให้แผนธุรกิจร้านอาหารคลีนประสบความสำเร็จตามจุดประสงค์ที่ได้ตั้งไว้  ร้านเน้นใช้วัตถุดิบที่สด สะอาด ปลอดภัย เพื่อเป็นเครื่องยืนยันถึงคุณภาพของสินค้าของร้าน อีกทั้งมีทำเลที่ตั้งอยู่ในโครงการสนั่นนภา บริเวณซอยอารีย์ 1 ซึ่งมีกลุ่มลูกค้าเป้าหมายเป็นพนักงานออฟฟิศอาศัยอยู่เป็นจำนวนมาก รวมทั้งยังมีคอนโดหรูอีก 3 แห่ง ซึ่งผู้ที่อาศัยอยู่ในบริเวณโดยรอบนั้นล้วนเป็นผู้บริโภคที่มีศักยภาพในการจับจ่ายใช้สอยเป็นอย่างดี ร้านจะดำเนินธุรกิจภายใต้ชื่อ                  “Clean food Good truck” ด้วยเงินลงทุนเริ่มแรก 1,000,000 บาท และให้บริการในรูปแบบของการซื้อสินค้ากลับไปทานนอกร้านเท่านั้น  แผนธุรกิจนี้จัดทำขึ้นเพื่อวางแผนดำเนินธุรกิจร้านอาหารคลีนอย่างเป็นระบบ                 โดยเริ่มต้นตั้งแต่การวิเคราะห์ปัจจัยภายนอกและภายในของธุรกิจ การวิเคราะห์คู่แข่งขันทั้งทางตรงและทางอ้อม เพื่อให้เห็นถึงแนวโน้ม และโอกาสของธุรกิจร้านอาหารคลีน รวมทั้งการทำวิจัยตลาดเพื่อให้ทราบถึงความต้องการของผู้บริโภคในเบื้องต้น และเพื่อกำหนดกลุ่มตลาดเป้าหมายได้ชัดเจนยิ่งขึ้น โดยกลุ่มเป้าหมายหลักคือ กลุ่มผู้บริโภคที่เลือกรับประทานอาหารคลีนเพื่อรักษารูปร่าง               และกลุ่มเป้าหมายรองคือกลุ่มที่ชื่นชอบการรับประทานอาหารคลีนอยู่เป็นประจำเป็นอยู่แล้วในส่วนของการส่งเสริมการตลาด ได้มีการวางรูปแบบการดำเนินกิจกรรมทางการตลาด                ไว้หลากหลายรูปแบบ ทั้งการโฆษณา ประชาสัมพันธ์ผ่านสื่อออนไลน์ต่างๆ แผ่นพับ ใบปลิวโฆษณา หรือแม้แต่กิจกรรมส่งเสริมการขายหลากหลายรูปแบบ เพื่อให้ผู้บริโภคเกิดการรับรู้และจดจำใน              ตราสินค้า รวมทั้งไว้ใจ และมั่นใจต่อสินค้าของร้าน จากการศึกษาความเป็นไปได้ในการดำเนินธุรกิจของร้าน ในด้านการเงินนั้น แผนธุรกิจนี้จึงได้กำหนดเป้าหมายทางการเงิน และสมมติฐานทางการเงินต่างๆ อ้างอิงตามข้อมูลความเป็นจริงมากที่สุด เพื่อใช้ประกอบการพิจารณาในการลงทุนดำเนินกิจการ โดยมีการประมาณการงบการเงินเป็นระยะเวลา 5 ปี เพื่อให้เห็นถึงความเป็นไปได้ของการดำเนินกิจการ ซึ่งสำหรับสถานการณ์ปกติ และสถานการณ์ที่ดีที่สุดนั้นมีผลลัพธ์เป็นที่น่าพอใจ โดยมีมูลค่าปัจจุบันสุทธิเป็นบวก และมีระยะเวลาคืนทุนประมาณ 2 ปี สำหรับสถานการณ์ที่เลวร้ายที่สุด ร้านมีอัตราผลตอบแทนจากการลงทุนเท่ากับร้อยละ 12 ต่ำกว่าอัตราต้นทุนทางการเงินที่เท่ากับร้อยละ 14.88 เพียงเล็กน้อย ซึ่งแผนธุรกิจนี้ก็ได้นำเสนอแผนฉุกเฉินเพื่อรองรับสถานการณ์ดังกล่าว รวมถึงเหตุการณ์ต่างๆ ที่อาจเกิดขึ้นและส่งผลกระทบต่อการดำเนินธุรกิจได้จากการวิเคราะห์ข้อมูลและวางแผนธุรกิจอย่างละเอียด ผู้วิจัยมั่นใจเป็นอย่างยิ่งว่า วัตถุประสงค์ของแผนธุรกิจ Clean food Good truck ฉบับนี้จะสามารถประสบความสำเร็จได้อย่างแน่นอน